དེ་ནས་ཁོང་གྲོང་ཁྱེར་དུ་འབྱོར་ཏེ་གྲོང་ཁྱེར་ལྟེ་བའི་མགྲོན་ཁང་དུ་སོང་བར།མགྲོན་ཁང་དེའི་ནང་དུའང་ཁོང་ཡོང་མ་བཅུགདོན་རྐྱེན་འདི་དག་བྱུང་བ་རྒྱུད་གྷན་དྷིའི་བསམ་པར་ཨ་ཧྥེ་རི་ཀར་ཡོད་པའི་རྒྱ་གར་པ་འདི་ཚོར་རྒྱབ་དཔུང་ཞིག་གམ་མཐོ་རིམ་མི་སྣ་ཞིག་གི་རོགས་རམ་དགོས་ཀྱི་ཡོད་པ་བསམ་བློའི་ནང་ཤུགས་ཆེན་པོ་བྱུང༌།ཡིན་ན་ཡང་རང་ཉིད་ལ་བརྗིད་ཉམས་དེ་འདྲ་མེད་པས་བདེ་སྐྱིད་ཕུན་སུམ་ཚོགས་པའི་མི་ཚེ་ཞིག་ལ་རེ་ལྟོས་བྱེད་ཀྱི་མེད་ན་ཡང༌།ཁོང་གིས་ཧ་ཅང་སྐྱོ་བའི་རྒྱ་གར་པ་ཚོའི་འཚོ་བ་ཇི་འདྲ་ཡིན་མིན་རྟོགས་དཔྱོད་བྱས།ཁོང་ཚོ་ནམ་རྒྱུན་མེ་འཁོར་ཨང་རིམ་གསུམ་པའི་ནང་དུ་འགྲོ་བཞིན་ཡོད་པ་དང༌།ཁོང་གི་རྒྱལ་ཁབ་ཀྱི་མི་རྣམས་སྡུག་ཕྱོགས་ནས་བེད་སྤྱོད་གཏོང་བཞིན་པ་མཐོང་བས་ཁོང་གི་སེམས་པར་ཟུགས་གཟེར་ཆེན་པོ་བསླངས།དེར་བརྟེན་ཁོས་མུ་མཐུད་ཁོང་རང་གིས་མཚོན་མི་རྣམས་ལ་དྲང་བདེན་མེད་པའི་ཚུལ་དེར་རྒོལ་ལན་གྱིས་འཐབ་རྩོད་ཆེན་པོ་བྱས།སྐབས་ཤིག་ཚོང་པ་གླེན་པ་ཞིག་གིས་མོ་ཧཱན་ཏ་ཁྲིམས་རྩོད་པར་གླས་ཏེ་ཁྲིམས་རར་སོང་ནས་ཚོང་བ་ཁོ་རང་ལ་དབང་བའི་དངུལ་དེ་ཕྱིར་དབང་བར་བྱེད་གོས་ཚུལ་མངགས་པ་ལྟར།ཁོས་ཟླ་ཤས་རིང་བྱ་བ་དེ་འབད་པ་ཆེན་པོས་བསྒྲུབས་པས།ཚོང་བ་གཉིས་ཀ་འཛོམས་སུ་བཅུག་ནས་ཁྲིམས་རྩོད་བྱས་པ་ལྟར།དངུལ་ཅི་ཙམ་ཞིག་བླངས་པ་དང༌།ཅི་ཙམ་ལེན་རྒྱུར་ལྷག་པ་དེ་གཉིས་ཀར་ཚོང་པ་གཉིས་ཁ་མཐུན་ནས་གྲོས་འཆམ་བྱུང་ནས་ལས་དོན་ལེགས་པར་གྲུབ།ལེགས་འགྲུབ་བྱུང་པའི་ལས་དོན་འདི་ལ་བརྟེན་ནས་ཁོང་གིས་མི་མང་བར་འཁྲུག་རྩོད་བྱུང་བའི་ལས་དོན་མང་པོ་ཞིག་གི་བར་འདུམ་བྱེད་ཐུབ་པར་གྱུར།རྒྱ་གར་པའི་གྲོགས་པོ་ཚོར་ཞི་བདེ་དང་བརྟན་ལྷིང་སྒོས་རོགས་རམ་བྱས།ལོ་དེར་ཁོང་ཡེ་ཤུ་ཆོས་པ་མང་པོ་ཞིག་དང་ཐུག་འཕྲད་བྱས་པས་ཡེ་ཤུ་པ་དེ་ཚོས་གྷན་དྷི་ཡེ་ཤུ་ཆོས་པར་འགྱུར་རྒྱུའི་རེ་བ་ཆེན་པོ་བཅངས་བ་དང༌།ཁ་ཆེ་བ་ཚོས་ཁོང་ཁ་ཆེའི་ཆོས་པར་འགྱུར་རེ་བྱས།ཁོང་གིས་ཡེ་ཤུའི་ཆོས་ལུགས་ཀྱི་དམ་པའི་གསུང་རབ་བྷེ་བྷལ་དང༌།ཁ་ཆེའི་ཆོས་ལུགས་ཀྱི་གསུང་རབ་ཀོ་རན་ཉིས་ཀ་ཀློག་གི་ཡོད།འོན་ཀྱང་དེ་དུས་ཁོང་གིས་ཧིན་དྷུའི་དམ་པའི་གསུང་རབ་བཀླགས་ཏེ་སྤྲོ་སྣང་ཇེ་ཆེ་ནས་ཇེ་ཆེར་གྱུར་པ་དང༌།དེ་དག་ལས་ཁོང་གིས་དོན་དམ་གྱི་བདེ་བ་དང་ཞི་བདེ་རྙེད་པར་གྱུར།